Anneke Mostert hartroerend gegroet: 'Pappa het elke oomblik saam met jou geniet' | Maroela Media
Anneke Mostert hartroerend gegroet: 'Pappa het elke oomblik saam met jou geniet'
Anneke Mostert, die 12-jarige meisie van Johannesburg wat Sondag selfmoord gepleeg het, is Dinsdag finaal gegroet toe haar begrafnis uit die NG kerk Quellerina gehou is.
Haar pa, Daan, het sy dogter met 'n hartroerende brief gegroet waarin hy gesê het dat hy haar vergewe en dat sy die "mooiste, oulikste, slimste meisie in die wêreld was".
Maroela Media het vroeër berig Anneke het op Sondag, 12 Julie, haarself met haar pa se .38 rewolwer doodgeskiet. Sy het nege briefies agtergelaat waarin sy verduidelik waarom sy besluit het om haar eie lewe te neem. In een van die briefies het sy genoem dat 'n gewilde groep leerders by haar skool, Laerskool Louw Geldenhuys, glo vir haar gesê het sy is vet en lelik.
In die brief aan sy dogter het Daan gesê hy het nooit kon dink dat die woorde van boelies haar hart so seer kon maak nie. "Vir Pappa en Mamma het dit altyd gelyk of jou skouertjies breed was om die stampe en stote van die wêreld te hanteer. Die Here het geweet wat in jou hartjie aangaan, Pappa en Mamma nie," het hy geskryf.
"Pappa het met die Here geraas en gevra hoekom Hy toegelaat het dat jy hierdie besluit neem. As Almagtige Skepper sou HY dit sekerlik kon vermy. Ons het nog nie die Antwoord gekry nie."
Daan het ook in die brief aan Anneke gesê dat sy almal met wie sy in aanraking gekom het, se lewens ten goede verander het en dat hy weet sy is nou in die hemel.
Arrie Genis, skoolhoof van Laerskool Louw Geldenhuys, het aan Maroela Media gesê die skool het sedert Anneke se dood verskeie stappe gedoen om soveel as moontlik ondersteuning aan onderwysers en leerders te gee. "Ons het in elk geval 'n voltydse sielkundige op die perseel wat berading en terapie aan die leerders bied, maar vandeesweek was daar drie ekstra sielkundiges by die skool om te help," het hy gesê.
"Ek het ook 'n omsendskrywe aan die ouers gestuur om te verduidelik hoe ons die situasie hanteer. Sessies oor depressie en waarskuwingstekens is gehou en pamflette daaroor is aan die kinders uitgedeel. Dit is nooit maklik om so iets te hanteer nie, maar ek glo ons het die situasie tot die beste van ons vermoë hanteer en die terugvoer wat ons van die ouers af gekry het, was baie positief."
Genis het gesê die skool het nog altyd streng teen boelies opgetree, maar gevind baie aspekte beïnvloed die probleem. "Daar is nie een skool of werkplek in Suid-Afrika sonder boelies nie. Dit kom orals voor. Ons sal altyd teen boeliegedrag optree, maar ons is afhanklik van ouerondersteuning om dit stop te sit. Dikwels wanneer mens met die boelie se ouers praat, ouers jou nie glo nie en sê hul kinders sal nooit so iets doen nie. Ons het die ouers se betrokkenheid nodig," het hy gesê.
Kliek hier om Daan se volledige brief aan Anneke te lees.
Anneke Mostert Gauteng Johannesburg
Modimolle-monster se laaste poging tot vrylating
So hardseer my inige simpatie en sterkte aan julle almal
Ek weet dat daai lede wat die populere groepie ook maar net kinders is, maar wonder ek of een van hulle net dalk 'n klein bietjie skuldig voel. Sterkte aan almal. What a waste!
Ek hoop die boelies se ouers is baie trots op hulle kinders.
My gebed vir die ouers van Anneke is, Jesus julle hartseer, pyn en verlies sien, julle is goeie ouers vir haar gewees, Jesus het haar, die mooiste en kleurvolste blom gepluk vir Sy hemelse blommerangskikking.
Wat van 'n "Name & Shame them" plek waar boelies se name geplaas kan word? Facebook bladsy met boelies se name op. Hulle sal gou agterkom hulle dade kan nie weggesteek word nie. 'n Boelie floreer net wanneer hy kan baasspeel en dink hy kan wegkom met sy dade.